Z A P I S N I K
sa 22. sjednice Općinskog vijeća

Općine Podravske Sesvete, održane dana 
27. svibnja i 13. lipnja 2019. godine

u prostorijama Općine, Ivana Mažuranića 1
         Sjednica je sazvana putem KLASA: 021-05/19-01/09, URBROJ: 2137/24-19-5 od 20. svibnja 2019. godine.
         Sjednicu je otvorio predsjednik Općinskog vijeća Vlado Halusek, u 19.35 sati, pozdravio nazočne i predložio prozivku nazočnih.
            Sjednici su nazočni:                                                    Sjednici nisu nazočni:                                         

a) članovi Općinskog vijeća:

1. Marko Derežić                                                              1. Josip Rep u nastavku sjednice                 

2. Vlado Halusek                                                                   13. lipnja 2019.
3. Silvana Kolar do 20.30 sati 
4. Zlatko Miloš 

5. Dražen Nađ do 21.25 sati
6. Josip Rep 

7. Branko Rođak
8. Darko Štefanić od 19.40 sati 
9. Renata Štefec od 19.40 sati 
10. Vladimir Tudić 

11. Ivan Šerbeđija

b) ostali nazočni:

1. Krunoslav Bratanović, općinski načelnik 

2. Mladen Sitek, zamjenik općinskog načelnika
3. Boris Poljanac, pročelnik Jedinstvenog upravnog odjela

4. Jasminka Miloš, računovodstveni referent, zapisničar
            Nakon prozivke predsjednik konstatira da je sjednici nazočno 9  članova Općinskog vijeća od ukupno 11 članova Općinskog vijeća, te sukladno tome ono može pravovaljano odlučivati. 

Prihvaćanje Zapisnika sa 20. sjednice Općinskog vijeća Općine Podravske Sesvete

  S obzirom da nije bilo rasprave niti primjedbi, Zapisnik sa 20. sjednice Općinskog vijeća Općine Podravske Sesvete jednoglasno je  prihvaćen.

Prihvaćanje Zapisnika sa 21. sjednice Općinskog vijeća Općine Podravske Sesvete

  S obzirom da nije bilo rasprave niti primjedbi, Zapisnik sa 21. sjednice Općinskog vijeća Općine Podravske Sesvete jednoglasno je  prihvaćen.

                                                       AKTUALNI SAT     

  Od 19.40 sati na sjednici su prisutni vijećnici Renata Štefec i Darko Štefanić.
Branko Rođak: Kamo je odvezena zemlja iz Lugarnice, da li je prodana, poklonjena ili što?

Krunoslav Bratanović: Izjavljuje da ne odgovara na to pitanje da ne ispadne da on provocira predsjednika vijeća.
Branko Rođak: Zemlja se odvozila kamionima i ako je netko to neovlašteno napravio treba prijaviti.

Mladen Sitek: Treba postaviti pitanje Krunoslavu Posavcu kamo je zemlja otišla, ali vjerojatno na poljske puteve.

Branko Rođak: Odgovara da pitanje postavlja onome tko je odobrio odvoženje.

Vlado Halusek: Zbog čega načelnik i zamjenik načelnika nisu došli na zadnju sjednicu
na kojoj se trebalo raspravljati oko osamostaljenja škole. Dobio sam potvrdu da nema pravnih prepreka za osamostaljenje. Trebalo se raspravljati i oko projekata koji bi donijeli općini prihode idućih 20 godina. Zašto načelnik i zamjenik nisu željeli o tome raspravljati.
Krunoslav Bratanović: Odgovara da je vijeće moglo o tome raspravljati.

Vlado Halusek: Zbog čega su načelnik i zamjenik načelnika prekršili Poslovnik u kojem piše da oni prisustvuju sjednicama?

Krunoslav Bratanović: Odgovara da se boji odgovoriti da ne bi isprovocirao predsjednika vijeća i da on zbog toga ne prekine sjednicu.

Vlado Halusek: Izbjegli ste dvaput i točku „Razno“ u kojima je bio iznesen prijedlog da se uštedi 500.000,00 kuna na izgradnji mosta Limbuš.

Krunoslav Bratanović: To je hipotetsko pitanje, nismo mogli znati da će to biti u točki „Razno“.

Darko Štefanić: Zapisnik je javna isprava i ne smije se krivotvoriti, a predsjednik nameće da se u zapisnik unose riječi koje nisu rečene. Pitanje načelniku što će poduzeti pravna služba da se to ne radi?
Darko Štefanić traži da se evidentira da nije dobio odgovor od načelnika.

Branko Rođak: Ima dosta rupa na cestama, da li se što poduzima za njihovu sanaciju?

Mladen Sitek: Prošle godine nismo išli u održavanje, a kao što se može vidjeti i u prijedlogu rebalansa proračuna predloženo je povećanje stavke za održavanje nerazvrstanih cesta. Proveden je natječaj i ove godine ceste će održavati tvrtka „Ceste“. To će biti interventna sanacija i čekamo da se potpiše ugovor i popravi vrijeme. Za nekih desetak dana vjerojatno ćemo početi sa sanacijom.

Vlado Halusek: Zaprimio sam zamolbu Ane Zrinski za sanaciju javne površine zbog ulegnuća, a o njoj se može raspravljati pod točkom „Razno“.
S obzirom da više nije bilo pitanja niti rasprave Aktualni sat završen je u 19.50 sati.

Predsjednik vijeće daje prijedlog da se u Dnevni red stavi  točka „ Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete“.

Nakon provedenog glasovanje predsjednik konstatira da je sa 7 glasova „ZA“ i 4 glasa „PROTIV“ usvojeno da se u Dnevni red uvrsti  točka „ Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete“.

Predsjednik vijeća daje prijedlog da 8. točka Dnevnog reda „Odluka o osnivanju dječjeg vrtića u Podravskim Sesvetama“ postane točka 1. , a  „Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete“ da bude 2. točka Dnevnog reda.

Nakon provedenog glasovanja predsjednik konstatira da je sa 7 glasova „ZA“ i 4 glasa „PROTIV“ usvojen prijedlog da 8. točka Dnevnog reda „Odluka o osnivanju dječjeg vrtića u Podravskim Sesvetama“ postane točka 1. , a  „Stavljanje zvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete“ da bude 2. točka Dnevnog reda.

Predsjednik daje na glasovanje Dnevni red sa usvojenim izmjenama i nakon provedenog glasovanja predsjednik konstatira da je sa 7 glasova „ZA“  i 4 glasa „PROTIV“ Dnevni red usvojen i  glasi:

                                                 D N E V N I   R E D:
1. Odluka o osnivanju dječjeg vrtića u Podravskim Sesvetama
2. Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete
3. Godišnji izvještaj o izvršenju Proračuna Općine Podravske Sesvete za 2018. godinu

4. Odluka o raspodjeli rezultata poslovanja Općine Podravske Sesvete za 2018. godinu

5. Izmjene i dopune Proračuna Općine Podravske Sesvete za 2019. godinu i projekcija za 2020. i 2021. godinu 

6. Program o izmjenama i dopuni Programa građenja komunalne infrastrukture na području Općine Podravske Sesvete u 2019. godini

7. Program o izmjeni Programa javnih potreba u kulturi na području Općine Podravske Sesvete u 2019. godini

8. Odluka o raspoređivanju redovitih godišnjih sredstava za 2019. godinu za rad političkih stranaka zastupljenih u Općinskom vijeću Općine Podravske Sesvete i nezavisnih vijećnika Općinskog vijeća Općine Podravske Sesvete izabranih s liste grupe birača
9. Odluka o odobrenju sklapanja Ugovora s NK „Drava“ Podravske Sesvete o dodjeli financijskih sredstava za dobne skupine U10 i U12

10. Plan djelovanja u području prirodnih nepogoda na području Općine Podravske Sesvete

11. Rješenje o imenovanju Općinskog povjerenstva za procjenu šteta od prirodnih nepogoda

12. Ispravak Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete po uputama predstojnika Ureda državne uprave u Koprivničko-križevačkoj županiji

13. Odluka o visini paušalnog poreza za djelatnosti iznajmljivanja i smještaja u turizmu na području Općine Podravske Sesvete

14. Odluka o odobrenju projekta „Adaptacija društvenog doma u Podravskim Sesvetama“

15. Odluka o odobrenju projekta „Promicanje internetske povezanosti u lokalnim zajednicama“

16. Izvješća o stanju sigurnosti Postaje granične policije Koprivnica za mjesece prosinac 2018., siječanj, veljaču, ožujak i travanj 2019. 

17. Izvješće o stanju kriminaliteta, javnog reda i mira i druge prekršajne problematike na području Policijske postaje Đurđevac za mjesece siječanj i veljaču 2019. godine

18. Razno
Točka 1.

                               Odluka o osnivanju dječjeg vrtića u Podravskim Sesvetama

************************************************************************
     Predsjednik vijeća navodi da je zaprimljen amandman vijećnika Dražena Nađa na ovu odluku.

     Zamjenik načelnika traži stanku od 25 minuta za očitovanje na amandman.                                                
     Predsjednik vijeća u 20.00 sati određuje stanku od 20 minuta.
      Sjednica se nastavlja u 20.20 sati.

      Općinski načelnik u očitovanju poziva se na članak 61. Poslovnika.

       Predsjednik vijeća traži obrazloženje članka 61. Poslovnika.
       Pročelnik obrazlaže da se načelnik poziva na članak 61. Poslovnika kojim se propisuje da načelnik može tražiti da se prijedlog odluke skine s dnevnog reda do sljedeće sjednice kako bi se mogao zauzeti stav o amandmanu.

      Prihvaćeno je da se Odluka skine s Dnevnog reda do sljedeće sjednice.

                                                                    Točka 2.

Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete *********************************************************************

      Predsjednik vijeća otvara raspravu te navodi da je na odluku koja je donesena zatražio dodatno mišljenje za ono što je smatrao da nije u skladu sa zakonom, te da je  Ured državne uprave iz Koprivnice dao mišljenje da odluku treba ispraviti, odnosno da nije u skladu sa zakonom. Predlaže da se donesena odluka stavi izvan snage, a za idući put da se pripremi odluka u skladu sa zakonom.
      Zamjenik načelnik odgovara da je odluka izglasana, usklađena i ispravljena u skladu s uputom Ureda državne uprave u Koprivnici koji vrši kontrolu zakonitosti, te da takva može ići u objavu, a vijeću se samo daje na znanje, odnosno daje se informacija da je ispravljena. Navodi da je predsjednik vijeća imao saznanja da su nesukladnosti otklonjene ali sada ciljano obmanjuje vijećnike da odluka nije ispravljena i zato je predložio da ova točka bude na dnevnom redu ispred točke koju je predložio načelnik.
     U raspravu se uključuje pročelnik koji navodi da je na 20. sjednici donesena Odluka o određivanju koeficijenata, da je ispravno primjećena greška kod radnog mjesta voditelja poslova namještenika, te da je po predstavci predsjednika vijeća Ured državne uprave dao Uputu za ispravak u dijelu odluke koji se odnosi na voditelja poslova namještenika. Općinski načelnik donio je Pravilnik o izmjenama i dopunama Pravilnika o unutarnjem redu gdje je poslove voditelja namještenika zamijenio s poslovima komunalnog izvidnika što je klasifikacijski rang 11. Nakon toga  bilo je potrebno  Odluku o koeficijentima samo ispraviti. U odluci se ne mijenja ništa samo se mijenja naziv voditelj poslova namještenika u naziv komunalni izvidnik u skladu s izmijenjenim Pravilnikom u unutarnjem redu. Koeficijent je ostao isti. Odluka je izglasana i usklađena prema uputama i ovo vijeće treba obrazložiti zbog čega se stavlja izvan snage kad se postupilo prema naputku Ureda državne uprave i odluka je ispravljena.
Vijećnik Dražen Nađ navodi da Općinsko vijeće ne donosi odluke vezane uz klasifikacijski rang niti Pravilnik o unutarnjem redu, te pita zašto ova odluka koja je na ovoj 22. sjednici ima dva članka više od odluke koja je bila na 20. sjednici.
Pročelnik odgovara da je to tekst  koji je bio prihvaćen u cijelosti kao amandman vijećnice Renate Štefec koji je prihvaćanjem od strane načelnika postao sastavni dio Odluke  i zato tako glasi.

Predsjednik vijeća postavlja pitanje pročelniku da li se radi o neznanju ili namjernom opstruiranju vijećnika i postavlja pitanje s kojim datumom bi išla ova odluka.
Pročelnik odgovara da je Ured državne uprave dao naputak da se odluka ispravi u roku 15 dana i ona ne može imati datum iz ožujka nego današnji datum, a uz ispravljenu odluku priloženo je detaljno obrazloženje i tijek postupka ispravka.

Vijećnica Silvana Kolar napušta sjednicu vijeća u 20.30 sati.

Predsjednik vijeća ponavlja svoj prijedlog da se ova Odluka stavi izvan snage, te da se nova pripremi za iduću sjednicu.

Pročelnik odgovara da ne vidi razlog za stavljanje izvan snage jer čemu onda služi ovaj ispravak.
Zamjenik načelnika traži od predsjednika vijeća obrazloženje svojeg prijedloga.

Predsjednik vijeća odgovara da je poslao županiji primjedbu na odluku, da je došao odgovor da je odluka krivo izglasana i zato traži da se ona stavi izvan snage na što ima pravo. Na prošloj sjednici bilo je rečeno da je odluka po zakonu, sada je ponovno rečeno da je ova odluka po zakonu, te zbog toga više ne vjeruje u zakonitost ove odluke.

Vijećnica Renata Štefec se uključuje u raspravu te navodi da nema potrebe poništavati odluku jer je ona donesena i ispravljena po napucima Ureda državne uprave.

Zamjenik načelnika traži od predsjednika vijeća da citira pročelnikovo obrazloženje da se vidi da li je shvatio što je pročelnik govorio.

Predsjednik vijeća odgovara da neće odgovoriti na ovo pitanje jer se boji da će isprovocirati načelnika.

Na pitanje vijećnika Vladimira Tudića tko je predložio koeficijente, pročelnik odgovara da je to bio amandman vijećnice Renate Štefec ali da nije problem u koeficijentima nego u klasifikacijskom rangu što se propisuje Uredbom.

     S obzirom da  više nije bilo rasprave predsjednik vijeća provodi glasovanje, a nakon glasovanja konstatira da je sa 6 glasova „ZA“ i 4 glasa „PROTIV“ usvojeno „Stavljanje izvan snage Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete“.
                                                                 Točka 3.
Godišnji izvještaj o izvršenju Proračuna Općine Podravske Sesvete
za 2018. godinu
                **************************************************************************

         Predsjednik Općinskog vijeća otvara raspravu.
         S obzirom da  nije bilo rasprave predsjednik vijeća provodi glasovanje, a nakon glasovanja konstatira da sa 4 glasa „ZA“ 2 glasa „PROTIV“ i 4 glasa „SUZDRŽANI“  nije donijet  Godišnji izvještaj o izvršenju Proračuna Općine Podravske Sesvete za 2018. godinu.
                                                                 Točka 4.
Odluka o raspodjeli rezultata poslovanja Općine Podravske Sesvete za 2018. godinu **************************************************************************

       Predsjednik Općinskog vijeća otvara raspravu.
       S obzirom da nije bilo rasprave predsjednik vijeća provodi glasovanje, te nakon glasovanja konstatira da sa 4 glasa „ZA“ i 6 glasova „SUZDRŽANI“ nije donijeta Odluka o raspodjeli rezultata poslovanja Općine Podravske Sesvete za 2018. godinu.
                                                                   Točka 5.
       Izmjene i dopune Proračuna Općine Podravske Sesvete za 2019. godinu i projekcija

 za 2020. i 2021. godinu **************************************************************************
     Predsjednik Općinskog vijeća otvara raspravu.
     S obzirom da  nije bilo rasprave predsjednik vijeća provodi glasovanje, a nakon
glasovanja konstatira da sa 4 glasa „ZA“ i 6 glasova „SUZDRŽANI“ nisu donesene Izmjene i dopune Proračuna Općine Podravske Sesvete za 2019. godinu i projekcija za 2020. i 2021. godinu.
                                                                 Točka 6.

Program o izmjenama i dopuni Programa građenja komunalne infrastrukture na području Općine Podravske Sesvete u 2019. godini

**************************************************************************
     Predsjednik Općinskog vijeća otvara raspravu.

     S obzirom da  nije bilo rasprave predsjednik vijeća provodi glasovanje, a nakon
glasovanja konstatira da sa 4 glasa „ZA“ i 6 glasova „SUZDRŽANI“ nije donijet Program o izmjenama i dopuni Programa građenja komunalne infrastrukture na području Općine Podravske Sesvete u 2019. godini.
                                                                 Točka 7.

Program o izmjeni Programa javnih potreba u kulturi na području Općine Podravske Sesvete u 2019. godini

**************************************************************************
      Predsjednik Općinskog vijeća otvara raspravu.

      Na pitanje zamjenika načelnika da li programi idu na glasovanje ako nije usvojen rebalans, pročelnik odgovara da mogu ići, a nadovezuje se vijećnik Dražen Nađ koji navodi da se o programima glasa ako ih predlagatelj nije povukao prije glasovanja.
      S obzirom da  više nije bilo rasprave predsjednik vijeća provodi glasovanje, a nakon
glasovanja konstatira da sa 4 glasa „ZA“ i 6 glasova „SUZDRŽANI“ nije donijet Program o izmjeni Programa javnih potreba u kulturi na području Općine Podravske Sesvete u 2019. godini.
                                                                 Točka 8.
Odluka o raspoređivanju redovitih godišnjih sredstava za 2019. godinu za rad političkih stranaka zastupljenih u Općinskom vijeću Općine Podravske Sesvete i nezavisnih vijećnika Općinskog vijeća Općine Podravske Sesvete izabranih s liste grupe birača
**************************************************************************
       Predsjednik Općinskog vijeća otvara raspravu.
S obzirom da  nije bilo rasprave  predsjednik vijeća provodi glasovanje, a nakon
glasovanja konstatira da je jednoglasno sa 10 glasova „ZA“ donijeta Odluka o raspoređivanju redovitih godišnjih sredstava za 2019. godinu za rad političkih stranaka zastupljenih u Općinskom vijeću Općine Podravske Sesvete i nezavisnih vijećnika Općinskog vijeća Općine Podravske Sesvete izabranih s liste grupe birača, te se kao prilog nalazi u izvorniku ovog Zapisnika.
                                                                 Točka 9.

Odluka o odobrenju sklapanja Ugovora s NK „Drava“ Podravske Sesvete o dodjeli financijskih sredstava za dobne skupine U10 i U12
**************************************************************************
       Predsjednik Općinskog vijeća otvara raspravu.
       Vijećnik Vladimir Tudić konstatira da ako vijeće nije trebalo za donošenje odluke do 65.000,00 kuna koji je razlog da sada treba odlučivati do 35.000,00 kuna, na što mu općinski načelnik odgovara da je trebao pročitati obrazloženje uz ovu odluku. Vijećnik Vladimir Tudić nastavlja da je vijeće donijelo Program kojim su se odobrila sredstva za sport.
        Vijećnik Dražen Nađ traži obrazloženje zašto odluka nije sastavljena tako da u njoj bude ukupni iznos od 115.000,00 kuna koliko je odobreno NK Dravi Odlukom o odabiru programa. Prema Pravilniku ugovor se sklapa za jednu udrugu na ukupni iznos, ne cijepaju se iznosi i ugovor je na 115.000,00 kuna.
       Vijećnik Darko Štefanić uključuje se u raspravu te navodi da načelnik može odobriti do 70.000,00 kuna, a iznad toga vijeće te ne vidi u čemu je problem.
       Pročelnik obrazlaže da je načelnik odobrio 65.000,00 kuna za seniore, a s obzirom da sa skupinom U 12 i U 10 ukupan iznos prelazi 70.000,00 kuna odluku za ostatak sredstava donosi vijeće.

       Vijećnik Dražen Nađ odgovara da li bi tako radili i s javnom nabavom da se rascjepa pa da do 70.000,00 odlučuje načelnik, a iznad toga da odlučuje vijeće.

       Zamjenik načelnika odgovara da to nije tema ove točke.

       Predsjednik vijeća upozorava zamjenika načelnika da ne tumaći  i ne prigovara izjavama vijećnika jer oni imaju zakonsko pravo izjasniti se kako žele i nitko nema pravo u negativnom kontekstu tumačiti vijećničke izjave.
        Zamjenik načelnika uzvraća predsjedniku vijeća da je predsjednik zadužen za red na sjednici, da vodi brigu o temi točke dnevnog reda, da on kao predsjednik mora opominjati vijećnike ako se upada u riječ ili se ne vodi se konstruktivna rasprava.
       Vijećnik Branko Rođak uključuje se u raspravu te navodi da su u proračunu sredstava osigurana, da novaca ima i neka se ona isplate kako znaju. Zbog čega se time opterećuje vijeće. Prošle godine on je rekao da neće biti dovoljno sredstava za klub, bio je pomalo

ismijan a na kraju su se morali pronalaziti načini za dodatna sredstva. 
         Vijećnik Darko Štefanić je mišljenja da to znači da bi se htjelo da se protupravno isplate sredstva i na vijeću je odluka da li ćemo dati više.

         Vijećnik Branko Rođak odgovara da se ovo vijeće toliko toga nije pitalo za značajnija sredstava, a provodilo bez vijeća, zašto se  sada pita vijeće?
          Zamjenik načelnika odgovara da vijeće i postoji da se vode rasprave, donose odluke i kako može reći zašto se ovo vijeće zamara.

         Predsjednik vijeća upozorava zamjenika načelnika da ne daje upute vijećniku kako da se izražava.

          Vijećnik Branko Rođak navodi da se vijeću daje na raspravu kako će se zvati vrtić, a o upravljanju i drugima stvarima odlučivao bi načelnik.

          Predsjednik vijeća izriče opomene načelniku zbog upadanja u riječ i vijećniku Branku Rođaku jer se ne drži teme ove točke. 

           Vijećnik Dražen Nađ ističe da je stava da ova Odluka mora biti cjelovita, transparentna i nedjeljiva i ne zna zašto ona nije bila na ukupni iznos 115.000,00 kuna.

            Predsjednik vijeća se nadovezuje da se glasa za jedan klub s jednim žiro računom, a ne za tri kluba.
            Vijećnik Darko Štefanić predlaže ako je moguće da se sada ispravi tekst odluke.

S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  4 glasa „ZA“  6 glasova „SUZDRŽANI“ nije donesena Odluka o odobrenju sklapanja Ugovora s NK „Drava“ Podravske Sesvete o dodjeli financijskih sredstava za dobne skupine U10 i U12.
                                                                 Točka 10.

Plan djelovanja u području prirodnih nepogoda na području Općine Podravske Sesvete

**************************************************************************
       Predsjednik Općinskog vijeća otvara raspravu.
S obzirom da  nije bilo rasprave  predsjednik vijeća provodi glasovanje, a nakon
glasovanja konstatira da je jednoglasno sa 10 glasova „ZA“ donesen Plan djelovanja u području prirodnih nepogoda na području Općine Podravske Sesvete, koji je ujedno i sastavni dio izvornika ovog Zapisnika.

                                                                 Točka 11.

      Rješenje o imenovanju Općinskog povjerenstva za procjenu šteta od prirodnih nepogoda

**************************************************************************
       Predsjednik Općinskog vijeća otvara raspravu.
        Vijećnik Vladimir Tudić postavlja pitanje zašto u rješenju piše da se povjerenstvo bira na četiri godine,  a prije dvije godine smo donijeli isto rješenje na četiri godine.

         Na pitanje predsjednika vijeća tko je donio prijašnje rješenje, pročelnik odgovara da je donijelo vijeće te da će u ovo rješenje staviti i nadopunu da se prijašnje rješenje prestaje važiti.

         Predsjednik vijeća navodi da s obzirom da je vijeće donijelo prethodno rješenje da se na iduću sjednicu donese izvješće o radu prošlog povjerenstva sa podacima o obrađenim štetama, iznosima šteta i druge informacije i  da  prijedlog novog Rješenja o imenovanju  bude na dnevnom redu iduće sjednice.

S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  4 glasa „ZA“  3 glasa „PROTIV“ i 3 glasa „SUZDRŽANI“  nije doneseno Rješenje o imenovanju Općinskog povjerenstva za procjenu šteta od prirodnih nepogoda.
                                                                 Točka 12.

Ispravak Odluke o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete po uputama predstojnika Ureda državne uprave u Koprivničko-križevačkoj županiji

**************************************************************************
        S obzirom da je Odluka o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete stavljena izvan snage o ovoj točki se ne raspravlja niti odlučuje.

                                                                 Točka 13.

Odluka o visini paušalnog poreza za djelatnosti iznajmljivanja i smještaja u turizmu na području Općine Podravske Sesvete

**************************************************************************
       Predsjednik Općinskog vijeća otvara raspravu.
 Pročelnik obrazlaže da je visina poreza u ovoj odluci najniži dopušteni godišnji iznos.
 S obzirom da više  nije bilo rasprave  predsjednik vijeća provodi glasovanje, a nakon
glasovanja konstatira da  je jednoglasno sa  10 glasova „ZA“ donijeta Odluka o visini paušalnog poreza za djelatnosti iznajmljivanja i smještaja u turizmu na području Općine Podravske Sesvete koja je ujedno i sastavni dio izvornika ovog Zapisnika.
                                                                 Točka 14.

Odluka o odobrenju projekta „Adaptacija društvenog doma u Podravskim Sesvetama **************************************************************************
       Predsjednik Općinskog vijeća otvara raspravu i navodi da je školi neminovno proširenje ako želimo da nam i dalje djeca idu tu u školu, a bilo kakva adaptacija stavlja u pat poziciju proširenje škole jer škola mora imati dovoljan kapacitet za rad.
       Zamjenik načelnika navodi da je u sjedničkim materijalima dan iscrpni materijal oko adaptacije. Stanje u domu je jako loše zbog poda. Inače taj će prostor pripasti školi i ovo je samo prijelazno razdoblje do rekonstrukcije i proširenja. Ovaj projekat je apliciran kod Ministarstva regionalnog razvoja i odobreno je 100.000,00 kuna potpore. Ovo je privremeno rješenje i zato je i planiran projekat vatrogasno-društveni dom da bi  ovaj prostor ostao na korištenje školi. Sada bi  zamijenili pod, troja vrata, struju, krečenje i to su radovi sve unutra. Ako nam se ukaže prilika za rekonstrukciju i dogradnju spremni smo i vratiti tih 100.000,00 kuna potpore. Pod bi bio sportski tako da učenici mogu preko zime održavati sate tjelesnog. Proveli smo javni natječaj ali su ponude bile iznad procjenjene vrijednosti tako da ćemo ponovno ići u natječaj.
       Predsjednik vijeća navodi da je u obrazloženju napisano da je ukupni projekat 385.000,00 kuna i da će Ministarstvo sufinancirati 59%, a to nije tako jer ministarstvo je odobrilo samo 100.000,00 a ostalo bi trebala dati općina.
      Pročelnik ističe da je obrazloženje pisano prije odluke o odobrenoj potpori.
      Vijećnik Dražen Nađ pita da li ova odluka nije trebala biti donesena u ožujku, a predsjednik vijeća pita da li to ispada da se odluka donosi retroaktivno?

      Zamjenik načelnika odgovara da se odluka ne donosi retroaktivno nego prije ugovaranja radova.
      Predsjednik vijeća navodi da ako se donese novi zakon koji je na javnoj raspravi, u roku sedam godina mora se uvesti jednosmjenska nastava.
     Zamjenik načelnika odgovara da je ovo samo privremeno rješenje.
     Vijećnik Branko Rođak navodi da se slaže sa zamjenikom načelnika ali da ćemo biti za kratko vrijeme u problemima, a  bivša je vlast izradila idejni projekat u kojem se taj prostor namjenjuje za potrebe škole da nam djeca ne trpe jer su zakinuta u odnosu na djecu iz drugih škola. Navodi da je njegov stav da se ti prostori namjene isključivo za školu, a društvene domove imamo u Mekišu i na Dragancima.
Općinski načelnik navodi da ako Vlado Halusek osamostali školu do 2020. godine da će on riješiti jednosmjensku nastavu u roku šest mjeseci makar svojim sredstvima.
Vijećnik Dražen Nađ napušta sjednicu u 21.25 sati.

      Zamjenik načelnika navodi da bivša vlast izradila idejni projekat ali da on iznosi preko dvadeset milijuna kuna. Taj se iznos mora prepoloviti na realan iznos jer je i gosp. Ljubić rekao da je to previše, treba se izraditi novi projekat jer su se promijenili i pedagoški standardi. Lučna dvorana je prema procjenama cca četiri milijuna kuna.

       Predsjednik vijeća ističe da je osnivač škole županija i općina nije dužna proširivati školu. Sad si radimo štetu jer zatvaramo prostor. Općina ne financira proširenje, a već su potpisani ugovori sa svjetskom bankom za te namjene i proširenje se mora napraviti prema pedagoškim standardima za osam razreda, samo mora biti mjesta.

       Vijećnik Darko Štefanić navodi da dvorana može ostati, a za proširenje se može dograditi prostor.
       Predsjednik vijeća napominje da mi moramo uložiti 285.000,00 kuna.

       Vijećnik Branko Rođak je stava da se ta sredstva ulože za bolje uvjete za školsku djecu.

       Zamjenik načelnika daje konstataciju da je evidentno da Branko Rođak i ekipa ima želju da se to do izbora ne izgradi iz političkih razloga.
        Predsjednik vijeća opominje zamjenika načelnika da ne može govoriti u tuđe ime.
       Općinski načelnik ističe da je to njegovo mišljenje i mišljenje zamjenika načelnika i da oni imaju pravo reći što misle.

        Vijećnik Branko Rođak pita pročelnika da li načelnik može upadati u riječ.

       Predsjednik vijeća odgovara da on kao predsjednik može dati opomenu, oduzeti riječ vijećnicima, a od načelnika se očekuje da će biti kulturan.

       Predsjednik vijeća navodi da radi učestalog upadanja u riječ od strane općinskog načelnika i nemogućnosti komunikacije prekida rad sjednice.

       Sjednica je prekinuta u 21.35 sati.

       Predsjednik Općinskog vijeća elektronskim putem obavijestio je općinskog načelnika i članove Općinskog vijeća da je nastavak sjednice 13. lipnja u 19.30 sati.

       Sjednica se nastavlja 13. lipnja 2019. godine u 19.35 sati.

       Na sjednici nije prisutan vijećnik Josip Rep.

       Predsjednik vijeća daje riječ vijećniku Branku Rođaku da nastavi raspravu.  
       Vijećnik Branko Rođak ističe da nije za predloženi način uređenja društvenog doma jer imamo salu u zgradi općine, društvene domove u Mekišu i Dragancima i predlaže da se taj prostor uredi za potrebe školske djece, da se preuredi za potrebe učionica ili da se namjeni za malu sportsku dvoranu, da se skine pozornica i zatrpa podrum, da se preurede svlačionica i sanitarni čvor. Ako bi baš bila kakva potreba može se staviti montažna tribina za nastupe kao i drugdje u sportskim dvoranama. Ponavlja da imamo društvene domove u Mekišu i Dragancima i sali u zgradi općine.
        Vijećnik Vladimir Tudić dodaje „I polivalentni objekt“.

        Predsjednik vijeća navodi da će postaviti pitanje načelniku kad se vrati u vijećnicu uz pitanje  „Da li tamo preko ima što žestoko?“

        Predsjednik vijeća postavlja pitanje načelniku da li on zna da je širenje lažnih informacija i dezinformacija u svrhu uznemiravanja javnosti kazneno djelo, na što mu općinski načelnik da ne zna. Nadalje, predsjednik vijeća pita na kojem se mjestu u obrazloženju odluke ili u projektu ili bilo gdje spominju školska djeca i škola jer svaki dan sluša da su protiv školske djece. 
        Općinski načelnik odgovara protupitanjem tko mu to govori, da li je to čuo od njega, na što predsjednik odgovara da nije. Općinski načelnik navodi da je sve kako piše u obrazloženju.
         Općinski načelnik navodi da je rasprava krenula u krivom smjeru jer je Vladimir Tudić bez dizanja ruke rekao „I polivalentni objekt“.
         Predsjednik vijeća obraća se vijećniku Vladimiru Tudiću riječima „No, no“.

         Općinski načelnik pita predsjednika vijeća da li će se sjednica prekinuti ili će se i dalje moći upadati u riječ i govoriti tko što hoće?

          Predsjednik vijeća odgovara da će se ova sazvana i prekinuta sjednica nastaviti, a pod točkom „Razno“ će se razgovarati o prekidima sjednica. Navodi da je dao opomenu vijećniku Vladimiru Tudiću, na što općinski načelnik odgovara da je opomenu dao tek nakon njegove primjedbe i to riječima „No, no“.

          Predsjednik vijeća se ispričava općinskom načelniku zbog povrede osobnog ega, na što mu općinski načelnik odgovara da se nema što ispričavati samo hoće znati da li se i dalje smije upadati u riječ ili ne.

           Predsjednik vijeća napominje općinskom načelniku neka si pročita Poslovnik, na što mu općinski načelnik odgovara da ga je pročitao deset puta.

        S obzirom da više nije bilo rasprave predsjednik vijeća provodi glasovanje, a nakon glasovanja konstatira da sa 3 glasa „
ZA“, 4 glasa „PROTIV“ i 3 glasa „SUZDRŽANI“ nije donijeta Odluka o odobrenju projekta „Adaptacija društvenog doma u Podravskim Sesvetama.
                                                                 Točka 15. 

Odluka o odobrenju projekta „Promicanje internetske povezanosti u

lokalnim zajednicama“

**************************************************************************
            Predsjednik Općinskog vijeća otvara raspravu.
             Vijećnica Silvana Kolar postavlja pitanje da li internetom pokriven samo neki dio ili cijelo mjesto?

              Zamjenik načelnika odgovara da će se investirati u 10 točaka i to turistički dio, centar mjesta, škola, karaula i druge lokacije ali sve to piše u materijalima koje je vijeće dobilo.

             Vijećnik Vladimir Tudić pita tko će to financirati, a zamjenik načelnika odgovara da sve piše u obrazloženju.
              Predsjednik vijeća navodi da nije za to ako nisu uključeni svi mještani jer je to negativna selekcija ako bi bio pokriven samo dio mjesta. Ako će se ići u to moli da se doplati koliko treba tako da cijelo mjesto bude pokriveno.
              Vijećnica Silvana Kolar pita da li će besplatni internet biti vremenski ograničen ili ne jer su uglavnom  besplatni turistički interneti ograničeni na sat vremena.
               Zamjenik načelnika odgovara da sve piše u uputama, mogućnost je od 0-24 sata, 5 godina jer svi aplicirani projekti uglavnom egzistiraju pet godina. 
               Predsjednik vijeća navodi da je prošli tjedan u Veloj Luci imao prilike vidjeti kako to funkcionira, upravo tako kako kaže vijećnica Silvana Kolar, u određenom periodu i njezino pitanje je opravdano.

               Zamjenik načelnika navodi da predsjednik vijeća za dodatne informacije o projektu  nije trebao ići u  Velu Luku jer je taj projekat proveden u Đurđevcu, Kalinovcu na aplikaciji je prošla  Špišić Bukovica. Zamjenik načelnika nadalje navodi da mi nismo prošli u aplikaciji ali projekat traje do 2020. godine. Bit će mogućnost apliciranja još dva puta na pozivne natječaje, vjerojatno do kraja ove godine i iduće godine, no s obzirom da je očito da vijećnici nisu dobro proučili materijale i imaju negativan stav prema ovom prijedlogu, povlači se prijedlog odluke sa dnevnog reda.
                                                                 Točka 16.

Izvješća o stanju sigurnosti Postaje granične policije Koprivnica za mjesece prosinac 2018., siječanj, veljaču, ožujak i travanj 2019.

**************************************************************************
         Predsjednik Općinskog vijeća otvara raspravu, te on ispred udruge Privatnih šumovlasnika „Prek“ navodi da je policijska uprava upoznata da je na području općine, u Preku bilo niz krađa koje su utvrđene i dokazane, a koje se počinjene od strane Mađara i da do sada ništa nije riješeno. Predlaže da ovo vijeće nađe način da se postupak ubrza i da se uvedu dodatne kontrole.
        Zamjenik načelnika odgovara da je u par navrata u razgovoru sa načelnikom policije bila ta tema, da su oni upoznati s tim problemom i da je postupak u tijeku. S obzirom da je  to međunarodni dio nije sve tako jednostavno.
        Predsjednik vijeća predlaže da se konstatira da nismo zadovoljni sa stanjem sigurnosti.

        S obzirom da više nije bilo rasprave predsjednik vijeća provodi glasovanje, a nakon glasovanja konstatira da su jednoglasno sa 10 glasova „ZA“ prihvaćena Izvješća o stanju sigurnosti Postaje granične policije Koprivnica za mjesece prosinac 2018., siječanj, veljaču, ožujak i travanj 2019.
                                                                 Točka 17.

Izvješće o stanju kriminaliteta, javnog reda i mira i druge prekršajne problematike na području Policijske postaje Đurđevac za mjesece siječanj i veljaču 2019. godine

**************************************************************************
       Predsjednik Općinskog vijeća otvara raspravu.
        S obzirom da nije bilo rasprave predsjednik vijeća provodi glasovanje, a nakon glasovanja konstatira da su jednoglasno sa 10 glasova „ZA“ prihvaćena Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za mjesece siječanj i veljaču 2019. godine

Točka 18.

Razno

**************************************************************************
       Predsjednik Općinskog vijeća otvara raspravu.
       Općinski načelnik i zamjenik općinskog načelnika napuštaju sjednicu u 19.53 sati.

       Predsjednik vijeća ističe da s obzirom da su sjednicu napustili načelnik i zamjenik da su bespredmetni dijelovi rasprave koji su bili predviđeni za ovu točku.

        Vijećnik Branko Rođak pita pročelnika da li načelnik ne mora Općinsko vijeće obavještavati o primljenim zamolbama, od koga su dobivene, koji su to iznosi financijskih sredstava itd.

        Pročelnik odgovara da su statutom određene nadležnosti načelnika i odluke koje su u nadležnosti načelnika ne moraju ići na vijeće. Što se tiče zamolbi i drugih donesenih odluka načelnik o njima obavještava Općinsko vijeće kroz svoja izvješća.
        Predsjednik vijeća pita pročelnika kakvo je stanje sjednice ako ju napuste načelnik i zamjenik načelnika.
        Pročelnik odgovara da je najbolje zatražiti odgovor od Ministarstva uprave.

        Predsjednik vijeća ističe da je Poslovnikom propisano da sjednicama prisustvuje općinski načelnik i zamjenik, te da u nizu tumačenja Ministarstva uprave stoji da odluke koje donosi neko tijelo da je to tijelo dužno i tumačiti te odluke. U ovom slučaju je to Poslovnik kojeg je donijelo Općinsko vijeće i mi smo tu da konstatiramo da li je to kršenje Poslovnika ili ne.
        Vijećnica Renata Štefec smatra da to nije kršenje Poslovnika, a vijećnik Darko Štefanić se nadovezuje da Općinsko vijeće mora mijenjati Poslovnik gdje će pisati da načelnik i zamjenik moraju prisustvovati sjednicama i onda možemo reći da li ga  krše ili ne.

        Predsjednik vijeća ponavlja da  Ministarstvo uprave navodi da su tijela koja donose odluke dužne te odluke i tumačiti, na što mu pročelnik odgovara da je upitno da li je to tumačenje i ispravno.

        Predsjednik vijeća predlaže da se glasuje da li je odlazak načelnika i zamjenika načelnika u skladu s Poslovnikom. 

        Vijećnica Silvana Kolar predlaže da se glasuje nakon odgovora Ministarstva uprave, a vijećnik Vladimir Tudić predlaže da se ova točka pripremi za iduću sjednicu.

   Vijećnica Renata Štefec konstatira  da se nepotrebno gubi vrijeme jer je Poslovnikom propisano da predstavničko tijelo donosi odluke, a izvršno tijelo izvršava odluke, tako bili oni na sjednici ili ne vijeće donosi odluke, a načelnik ih izvršava na što predsjednik vijeća traži da se evidentira da ona to govori kao stručnjak za upravne poslove.

    Vijećnik Branko Rođak navodi da je on zakinut za svoja prava jer na svoja pitanja nema od koga dobiti odgovore.

    Vijećnik Dražen Nađ navodi da nije sporno što načelnik i zamjenik načelnika napuste sjednicu, da se odgovori mogu dobiti naknadno, ali ga zabrinjava ružna komunikacija i načini donošenja odluka. Navodi primjer društvenog doma i ističe da se vijeću daje  donošenje odluke 3-4 mjeseca kasnije kad je odluka aplicirana, odobrena, potpisana, proveden prvi krug natječaja koji je poništen, a vijeće bi tek sada trebalo donijeti odluku o uređenju društvenog doma. Zatim sport gdje je vijeće programom donijelo pozamašnu svotu, a priča je da vijeće ne želi dati za sport što nije istina i to je politička igra. Zašto nije vijeće glasovalo za projekt od 70.000,00 kuna da vijeće dodjeli ta sredstva, a načelnik je mogao odobriti projekt od 35.000,00 kuna ili se moglo glasovati u paketu za cijeli projekt. Nadalje ponavlja da ga smeta način donošenja odluka koje su retrogradne kao i način dobivanja odgovora jer se načelnik  ne može prema tijelu Općinskog vijeća tako odnositi. 
     Predsjednik vijeća navodi da je 21. sjednica bila u skraćenom obliku jer nisu došli načelnik i zamjenik načelnika za točke vezano uz osamostaljenje škole Podravske Sesvete i u vezi pokretanja projekta koji bi općini donio prihode za dvadesetak godina bez ikakvih ulaganja. Navodi da odustaje od tih točaka u buduće vrijeme, a pod ovom točkom Razno planirao je  predložiti svoju ostavku, a budući da je sada nema kome obrazložiti niti raspravljati ostavlja to za buduća vremena.
     Vijećnik Branko Rođak navodi da je osam godina bio predsjednik vijeća i da praksa govori da načelnik prisustvuje sjednicama. Ako se on osobno s nečim ne slaže on to i obrazloži ali demokratski je glasati. Navodi da bi volio postavljati pitanja, dobiti iz prve ruke odgovore i da se u zapisniku vidi o čemu smo raspravljali i da je on tu ne radi sebe nego radi mještana.
     Vijećnica Renata Štefec navodi da se ne može uspoređivati vijeće iz prijašnjeg saziva jer je tada načelnik imao većinu, sve se dogovorilo prije vijeća, a ne sjeća se da je Branko bio tako žustar u raspravama, na što joj vijećnik Branko Rođak odgovara da je ona uvijek imala njegovu zaštitu i da je mogla reći sve što je htjela.
      Vijećnica Silvana Kolar daje prijedlog da se na internetsku stranicu općine stavi projekt naše škole koja se uključila u nagradnu igru KTC-a za opremanje škole u Podravskim Sesvetama.

       Vijećnik Dražen Nađ predlaže da se vijećnici odreknu svoje dnevnice za tu svrhu ako bude potrebno.

        Predsjednik vijeća daje prijedlog da se pokrene postupak da se društveni dom Podravske Sesvete prenamjeni za potrebe škole i koji će koristiti školska djeca.
     S obzirom da više nije bilo pitanja niti rasprave predsjednik vijeća zatvara sjednicu u 20.20 sati.

Zapisničar:                                                                                       Predsjednik :

Jasminka Miloš                                                                            dr.sc. Vlado Halusek, prof.

